17 | септември | 2017 | Велика България\nArchive for: септември 17th, 2017\nДнес, през 1898 г. е роден великият Христо Смирненски\nсеп.. 17 Култура, Общество no comments\nАко отворите съвременните бг учебници по литература, ще изпаднете в яростен ужас. Там той и Вапцаров са обрисувани като неудачници, не намерили мястото си в сложната тогава действителност. Широко разпространено днес е твърдението, че Смирненски е велик, просто защото е творец. Не, не тук се корени гениалността му! Величието на Смирненски е в онзи непримирим дух на червената идея, в нейния парещ огън, в жарката й мисъл, в необятната правота на левите за “Свобода, братство, равенство”! Не, Смирненски не е просто поет. Смирненски е поет — комунист. Член е на Комунистическия младежки съюз от 1920 г., а от 1921 г. е член на Комунистическата партия! Работи в комунистическите издания “Червен смях” и “Работнически вестник” от 1919 г. Точно там публикува гениалните си творби – “Червените ескадрони”, “Ний”, “Улицата”, “Северно сияние”, “През бурята”, “Йохан”, “Да бъде ден”… Подобен заряд, такова гигантско противопоставяне на човеконенавистническата капиталистическа система и подобна мечта за Революция не може да роди друго перо, освен ЯРКОЧЕРВЕНОТО!\nНеговото творчество оставя ярка следа в българската литература, а самият той се определя като един от първите представители на постсимволизма в България. Поезията на Христо Смирненски се отличава със социална насоченост и реализъм. Смята се, че творчеството на Смирненски осъжда социалната несправедливост и представя реални събития с въздействащи персонажи. Днес Христо Смирненски се определя като важен представител на българската литература, а неговите произведения попадат в категорията на българска класика.\nХристо Смирненски е роден през 1898 година в град Кукуш, който тогава е част от Османската империя. Родителите на Смирненски разполагат със скромни възможности, но се стремят да осигурят добро образование на своите деца. Цялото семейство на поета взима активно участие в църковните борби на македонските българи. След като през 1912 година избухва Балканската война, град Кукуш е освободен от влиянието на Османската империя. Радостта на местното население продължава малко време, тъй като малко след това започва Междусъюзническата война. Гръцките войски обграждат Кукуш и искат да опожарят града. Местното население е принудено да търси различни начини за бягство. Семейството на малкия Христо също е принудено да напусне града. Поетът е едва на 13 години, когато напуска родния си град и се мести с родителите си в София. В българската столица семейството на Смирненски попада в затруднено финансово положение. Въпреки липсата на средства, родителите на Христо го карат да продължи образованието си и той се записва в Техническото училище в столицата. Когато не е в учебни занятия, младото момче работи като вестникар, за да помага на родителите си. През 1915 година той случайно попада в хумористичното издание „К’во да е”, където започва да издава различни хумористични текстове под псевдонима Ведбал. На следващата година започва да пише хумористични стихове и фейлетони за вестниците „Българан”, „Родна лира”, „Смях и сълзи” и други. През 1917 година младият Христо за първи път използва псевдонима Смирненски. Именно с него в последствие става известен в българската литература. След избухването на Първата световна война, той постъпва като юнкер във Военното училище в София. В края на 1917 година избухва Октомврийската революция, която допринася за разпространението на социалистическите идеи у нас. Въпреки опитите на българското правителство да ограничи влиянието на комунистическата идеология, в действителност социалистическите идеи намират привърженици в България. Смирненски също е почитател на социалистическата система и след като става свидетел на бруталното потушаване на Войнишкото въстание през 1918 година, става член на Комунистическата партия. Същата година той става част от редакционната колегия на „Българан” и започва да публикува различни произведения в изданието.\nВ края на 1919 година Комунистическата партия в България създава седмичното художествено-литературно списание „Червен смях”. Христо Смирненски участва в неговото издаване и публикува много от своите произведения на неговите страници. Периодът от 1920 до 1921 година се оказва изключително успешен за българския поет. Той публикува много свои стихотворения в седмичното литературно списание. Сред издадените му произведения се отличават „Ний”, „Червените ескадрони”, „Утрешния ден”, „Йохан” и други. През 1922 година партийното издание на Комунистическата партия помага на Смирненски да публикува стихосбирката си „Да бъде ден!”. Тя излиза в 1500 бройки, но поради големия интерес към нея е преиздадена. Стиховете в „Да бъде ден!” се отличават със сериозна социална ангажираност и осъждат социалните неравенства. Това са определя като една от най-успешните и въздействащи стихосбирки на Смирненски. Същата година, в която е публикувана стихосбирката „Да бъде ден!”, здравословното състояние на поета рязко се влошава. Смирненски се разболява от туберкулоза и въпреки че не спира да твори, тежката болест постепенно изчерпва силите му. В началото на месец април 1923 година, семейството на Христо Смирненски го настанява в просторна квартира в Горна Баня. Благоприятният климат помага да се стабилизира здравословното състояние на поета. На 5 юни същата година Смирненски получава тежък кръвоизлив. Той незабавно е приет в болница, но здравословното му състояние продължава да се влошава. На 18 юни 1923 година Христо Смирненски умира в следствие на усложнения от своето заболяване. Българският поет е само на 24 години. Въпреки ранната си смърт, неговите произведения се превръщат във важна част от българската литература. Той оставя ярка следа в българската поезия, а творчеството му продължава да има почитатели до ден днешен.\nУфолози със сензационна версия за урагана “Ирма“\nсеп.. 17 Конспирации, Любопитно no comments\nИзвънземните са виновни за последните стихийни бедствия в САЩ, включително и за урагана „Ирма”. Тезата е на американски уфолози. Според проекта UFO Sightings, разрушителната стихия, която нанесе невиждани щети и отне живота на повече от 70 души, е възникнала след кацане на НЛО в Хюстън.\nУфолозите се позовават на думите на бивш служител в НАСА, който е потвърдил присъствието на извънземни в щата Тексас.\nАвторите на проекта UFO Sightings са убедени, че извънземните си имат „тайна база” в Хюстън.\nТе твърдят, че за първото полугодие на 2017 г. там са кацнали над 100 неидентифицирани летящи обекти. За последен път очевидци са запечатали НЛО на 13 септември.\nСАЩ: Северна Корея ще бъде разрушена, ако продължи с безразсъдното си поведение\nсеп.. 17 Свят, Топ новини no comments\nСъветът за сигурност на ООН е изчерпал възможностите си за възпиране на ядрената програма на Северна Корея и САЩ могат да бъдат принудени да прехвърлят въпроса на Пентагона, заяви днес постоянната представителка на Вашингтон в световната организация Ники Хейли.\nАко Северна Корея продължи с безразсъдното си поведение, ако се наложи САЩ да се защитават или да защитават своите съюзници, Северна Корея ще бъде разрушена. Всички знаем това. И нито един от нас не иска да се случва, заяви Хейли в интервю за CNN.\nПосланикът на САЩ за ООН заяви, че коментарите на президента на страната Доналд Тръмп, че върху Северна Корея ще се изсипят „огън и ярост“ заради ядрената ѝ програма не са празни заплахи, предава CNN.\nХейли е подчертала, че министъра на отбраната на САЩ Джеймс Матис разполага с широк спектър от възможности.\nАко САЩ изхабят всички дипломатически възможности за разрешението на ядрената криза на Корейския полуостров, американската армия „ще се заеме с нея“, заяви Хейли.\n„Искахме да подходим отговорно и да използваме дипломатическите възможности, за да привлечем вниманието им“, каза тя. „Ако и това не подейства, генерал Матис ще се заеме с тях.“\nИзползваме всяка друга възможност, която имаме, но на разположение са и много военни опции, допълни тя.\nПо думите й, войната е нежелателна, но „нещо трябва да се направи“, ако Северна Корея продължи да заплашва САЩ и техните съюзници.\nСеверна Корея ще заеме важно място в дневния ред на сесията на Общото събрание на ООН в Ню Йорк идната седмица, уточнява АП.\nЦветанов нападна Радев и за семейните ценности\nсеп.. 17 Политика no comments\nПредседателят на парламентарната група на ГЕРБ Цветан Цветанов нападна президента Румен Радев за „семейните ценности“. Това става ясно от пълния видеозапис на съботната пресконференция на Цветанов в Шумен, публикуван в сайта на БТА.\n„За мен политик, който иска да дава морални оценки и да бъде съдник на процесите, той трябва да изповядва на първо място семейните ценности. Това мога да го отправя като питане към президента Радев. Не е ли така? Може ли да даваш морални оценки при положение, че… мисля, че по-добре е да спра“, казва Цветанов пред журналистите в Шумен.\nПреди репликата към Радев председателят на парламентарната група на ГЕРБ дава за пример кмета на община Никола Козлево Ешреф Реджеб като човек, който „има едно изключително здраво семейство“.\nЕто какво дословно казва Цветан Цветанов:\n„Ние ценим това, което направихме в Никола Козлево и не се срамуваме от избора, който сме направили. Защото аз пожелавам успех на всички кметове в подобни общини, да имат такъв градоначалник. Защото Ешреф е един изключително добър човек. Не знам дали го познавате добре, ако искате мога да ви запозная. И аз знам какво е усещането, когато си сред хората там, към него. И този човек – мравката да мине, той ще ѝ направи път. Защото така е устроен, така е възпитал децата си и има едно изключително здраво семейство. За мен политик, който иска да дава морални оценки и да бъде съдник на процесите, той трябва да изповядва на първо място семейните ценности. Това мога да го отправя като питане към президента Радев. Не е ли така? Може ли да даваш морални оценки при положение, че… мисля, че по-добре е да спра.“\nПървата жертва на отвличане Стефко Колев разказва след 16 години какво е преживял: Чувствам се жертва и на държавата, и на престъпниците\nсеп.. 17 Криминални, Общество no comments\nПървата жертва на отвличане у нас Стефко Колев разказа в предаването „Събуди се“ по Нова телевизия как живее 16 години след след похищението.\nТой сподели, че близките му събрали парите, поискани от похитителите, от негови приятели и бизнес партньори. Задълженията си изплащал 10 години след отвличането.\n„Ще се радвам Адриан да е последният отвлечен – заяви Стефко Колев. – Мисля, че ако по мое време се бяха взели точните мерки по отношение на разследването и наказания, може би след това нямаше да се случат толкова много неща“.\nСтефко Колев се върна към времето на отвличането и разказа:\n„С една бяла кола ми препречиха пътя. Излязоха с автомати и пистолети. Измъкнаха ме от моята кола и ми сложиха белезници. Не се изплаших. Тогава си помислих, че става дума за някаква полицейска проверка и ще се изясним в полицията. Когато ми сложиха на главата един чувал от зебло и ме хвърлиха на задната седалка, а шофьорът ми в багажника, се усъмних, че става нещо. Когато ме прехвърлиха в друга кола, им предложих да ми вземат колата и да ме оставят. Помислих, че ми крадат колата. Те обаче казаха, че не се интересуват, което ме усъмни за нещо друго. Изобщо обаче не мислих за отвличане. С трета кола ме закараха в някаква къща, където ми обясниха какво точно искат.\nПоискаха 4 милиона откуп. После ме накараха пред диктофон да кажа, че тази сума трябва да бъде събрана. Отказах. Тогава извадиха една горелка, запалиха я, събуха ми обувките и чорапите. Заплашиха, че ако не го направя, ще ми изгорят краката. Тогава приех, но им казах, че е абсурдно да намеря 4 милиона. После намалиха на 2 милиона.\nКазаха, че става дума за нов бизнес с отвличания и ако не платят, ще ме убият, за да разберат всички, че като някой е отвлечен, трябва да се плати. Записаха ме, че близките ми трябва да съберат 1 милион лева, за да ме видят жив. Дали записа на шофьора и го изхвърлили край Княжево.\nПарите за откупа съпругата ми е събрала от мои познати и партньори. Събрахме 1 милион“.\nСтефко Колев си спомни още, че по онова време е имал само около 6000 лева.\n„Имаше момент, в който ме беше страх, че ще ме убият. В последния ден, когато дойдоха някакви хора и казаха, че парите са предадени, а не ме пускат, се притесних. Казаха, че станал някакъв фал. Казаха обаче, че и това, което са взели е добре. Пуснаха ме чак на другия ден. Изхвърлиха ме като чувал. 30-40 минути ми трябваха да си махна скоча от очите. Останал ми е белег от скока. Бяха ми взели часовника, който по-късно бе открит при обиск у единия от извършителите. Върнаха ми го, но не го нося. Опитвам се да забравя. При две от следващите отвличания ме търсиха близки на отвлечените. Първото, което им казвах бе да се обърнат към полицията. А след това и да събират пари.“\n„Парите за отвличането не са ми ги подарили. Те са ми дадени в заем и то при много високи лихви. Стигаха до 8 процента на месец. Успях за 10 години да върна парите. Около 40 процента от сумата бяха с лихви. Останалите бяха събрани от приятели. Върнах 1,7 милиона. Чувствам се жертва и на престъпниците, и на държавата. Дотолкова, че държавата позволява да я има тази престъпност“, заключи той.\nКоктейли Молотов и сълзотворен газ в Атина заради смъртта на рапър (видео)\nПолицията в Атина използва сълзотворен газ срещу буйни демонстранти навръх годишнината от убийството на гръцки рапър.\nГръцката полиция използва сълзотворен газ срещу протестиращи, хвърлящи бутилки със запалителна течност, по време на демонстрация в Атина по случай четири години от убийството на рапъра с леви убеждения Павлос Фисас от поддръжник на ултранационалистическата партия „Златна зора“, предаде Ройтерс, цитирана от БТА.\nОколо 3000 леви активисти и мигранти се събраха на атинския площад „Синтагма“ и се устремиха към централата на „Златна зора“.\nПротестиращите скандираха: „Павлос е жив! Смажете нацистите!“ и издигнаха плакати с призиви за затваряне на централата на партията и за вкарване на членовете й в затвор.\nПолицейски автобуси и полицаи в екипировка за защита при размирици не позволиха на колоната да достигне сградата и демонстранти започнаха да ги замерят с „коктейли Молотов“.\nПолицията отговори със сълзотворен газ и демонстрантите бяха разпръснати. За утре се готви още един митинг, в работническия квартал Керацини, където Фисас бе намушкан с нож.\nКунева: Механизмът за правосъдие и вътрешен ред не бива да се използва срещу членството ни в Шенген\nМеханизмът за правосъдие и вътрешен ред не може да се използва като оръжие срещу страната, срещу членството на България в Шенген и в еврозоната, заяви в предаването „Неделя 150“ по БНР бившият вицепремиер Меглена Кунева.\nКунева, която е и първият български еврокомисар, отговори на въпроси, свързани с призива на шефа на Еврокомисията Жан-Клод Юнкер България и Румъния да станат част от зоната за свободно движение.\n„Винаги съм била неотклонно на позицията, че механизмът за правосъдие и вътрешен ред не може да се използва като оръжие срещу страната, срещу членството на България в Шенген и в еврозоната“, подчерта Кунева. Според нея всичко друго може да бъде такъв инструмент, включително и еврофондовете, но когато става въпрос за сигурност, механизмът е абсолютно неправилният инструмент.\nМеглена Кунева обаче изрази съжаление, че страната ни е „загубила темпо“ и не е обсъдила достатъчно така наречените сценарии за развитието на Европа, за разлика от други 18 страни-членки на Европейския съюз, които са разработили собствени „бели книги“ по сценариите за бъдещето на Европа.\nАнтикорупционният дебат се появи, защото работата на настоящите закони и институциите, които ги прилагат, беше отчетена като недостатъчна – както от европейските ни партньори, така и от неправителствения сектор, каза още Кунева. И призова дебатът за антикорупционното законодателство да бъде воден с повече аргументи, с повече спокойствие и с обща национална цел.\nСпоред Кунева при доброто управление законите се явяват като следствие на стратегия, а в страната ни вече е натрупан и анализиран опит от прилагането на нормативната база в областта на конфликта на интереси, проверяването на имуществото и имуществените декларации и отнемането на противозаконно придобитото имущество. Въз основа на този опит е разработена актуализирана преди три години стратегия.\nВече 5 или 6 години ние продължаваме да стоим със сега съществуващата неадекватна ситуация и да се опитваме да измислим закон, който задоволява всички, посочи тя. И допълни, че има необходимост и от промяна в Наказателния кодекс, където трябва да залегнат още по-стриктни текстове за корупцията, която вече е идентифицирана като престъпление.\n“Да погледнем Наказателния кодекс, да погледнем други закони, обществените поръчки. Това е истинската борба с корупцията. Това създава среда, а сега този закон наистина няма среда, в която работи”, каза Кунева.\nФилип Киркоров в София: Здравей, моя втора родина! (СНИМКИ)\nсеп.. 17 Общество, Сцена no comments\nВътрешно съм все така на 20 години точно както преди 30 години, когато започна кариерата ми с българска песен на Тончо Русев.\nТова заяви на специална пресконференция голямата звезда на руската и световната музика Филип Киркоров минути след като кацна в София.\nФилип Киркоров пристигна в България с частния си самолет, придружен от двете си деца – Алла – Виктория и Мартин.\nДобър ден, моя втора родина, бяха първите думи на певеца, роден на 30 април 1967 г. в град Варна, в артистичното семейството на Бедрос Киркоров, български певец от арменски произход, и руската му съпруга.\nСемейството още в детството му се мести в СССР.\n„За мен това е един невероятен празник, който се казва турне, не просто в една държава. За мен турнетата в България са винаги изпит на съвършенство”, призна той.\nКиркоров пристига в България за грандиозно турне, наречено „Я”. То е направено в постановка на великия режисьор Франко Драгоне, който е режисьор на Цирк дю Солей, Селин Дион, Майкъл Джексън.\nТурнето на Краля на руската поп музика в България стартира от Русе още тази вечер, следват – Варна, Бургас, Пловдив и София.\n„Тази голяма програма направихме за моя юбилей, тъй като тази година навърших 50 години. И аз не го вярвам, защото за мен тези 50 години са информация в паспорта.\nВътрешно съм все така на 20 години точно както преди 30 години, когато започна кариерата ми с българска песен на Тончо Русев („Альоша“). Такъв съм се запазил – с 20-годишно състояние на душата”, сподели Филип Киркоров.\n„Оказа се, че може би заради това, че спортът за мен е първото нещо в живота, след музиката и децата. Това е пример как може да запазиш добра форма дори и, когато си навършил 50 години”, допълни певецът.\nРусия предупреждавала пилотите от САЩ да не повтарят техните фигури от пилотажа на Су-27\nсеп.. 17 Свят no comments\nПодполковник Ерик Шулц\nПочетният президент на международния авиосалон МАКС летецът-изпитател Магомет Толбоев заявил, че лично предупреждавал американския пилот Ерик Шулц за опасностите при повтаряне на фигурите от висшия пилотаж на руските асове. Разговорът се състоял преди месец, пише in24.org\nТолбоев казал, че Шулц бил опитен пилот. „Аз просто ги предупреждавах, че не трябва да правят това. Разликата била „един градус, точно един градус”.\nАмериканските и британските пилоти са много опитни професионалисти, но при Су-27 имало някои тънкости.\n„Казах му: „Ще загинеш, не трябва да правиш това, което аз правя”. Това е граница” – го убеждавал руският изпитател.\nРазбилият се Су-27 САЩ го придобили от Украйна още през 2006 г.\nПравителството закъсня с реакцията си на решението на властите в Киев да приемат закон за образованието, който ограничава правата на малцинствата да изучават майчин език.\nТози коментар направи вицепрезидентът Илияна Йотова по време на деня на отворени врати на „Дондуков“ 2. Тя изрази надежда, че украинския президент Петро Порошенко ще наложи вето над закона, в противен случай Украйна може да срещне несъгласието, както на България, така и на Полша, Унгария и Румъния, които имат малцинства там, за присъединяването си към Европейския съюз.\nУкраинският парламент прие миналата седмица образователен закон, който предвижда ограничава възможностите за изучаване на майчин език. Тепърва той ще бъде предаден на президента Петро Порошенко. Ако бъде одобрен от него, ще влезе в сила през 2021 година. Според вицепрезидента Илияна Йотова от този закон са засегнати не само България, но и Полша, Румъния и Унгария. По думите ѝ като страни членки четирите държавите имат право да възпрепятстват влизането на Украйна в Европейския съюз заради тези промени.\n„Знаете, че ако една държава от ЕС наложи вето за приемането на една от страните, тя не може да стане пълноправен член на ЕС. Много се надявам да не стигаме до там“, изтъкна Илияна Йотова.\nСпоред нея този закон ще има сериозно въздействие върху потока студенти от Украйна към България.\n„Ще се случи това, че децата, които ще искат да учат в българските висши учебни заведения, няма да бъдат равнопоставени, защото няма да говорят добре български език и естествено, че когато не знаеш добре един език, не е толкова силно желанието да учиш във висши учебни заведения на този език“, допълни Илияна Йотова.\nОчаква се външният ни министър Екатерина Захариева и министърът на образованието Красимир Вълчев да потърсят обяснение от украинските власти за приемането на този закон. Темата бе повдигната от вицепремиера и лидер на ВМРО Красимир Каракачанов по време на заседание на правителството.\nВ това семейство от 200 години всички се раждат със синя кожа, разкриха тайната защо\nсеп.. 17 Любопитно no comments\nКогато през 1975 г. в Хейзард, Кентъки, се ражда Бенджамин Стейси – „Бенджи“, медицинският персонал в болницата е шокиран. Вместо светло розовеещо бебе, на бял свят се появява едно човече с тъмносин цвят на кожата, пише Вести бг.\nЛекарите толкова се плашат от странното явление, че изпращат по спешност новороденото на 200 км от Хейзард в университетската болница в Лексингтън. Там в продължение на два дни на бебето са правени различни изследвания, но никое не дава отговор на въпроса, защо кожата му е синя.\nТогава се намесва бабата на Бенджи и припомня за семейната история на „Сините Фугат от Трабълсъм Крийк“.\nБенджамин Стейси е последното дете от рода на „Сините Фугат“,\nв който в продължение на близо 200 години са се раждали основно хора със синя кожа.\nПървият от рода в САЩ е сиракът от френски произход Мартин Фугат, който през 1820 г. се установява в планините на Трабълсъм Крийк в източната част на щата Кентъки. Той се жени за Елизабет Смит, за която се твърди, че била бяла като мляко. Съвсем случайно се оказва, че и двамата притежавали рецесивен ген, който води до това четири от седемте им деца да се родят със синя кожа.\nПо това време в провинциите на източната част на Кентъки е нямало никакви пътища, а железопътна линия достига до там едва след първото десетилетие на ХХ в. Поради тази причина семейство Фугат започват да се женят помежду си и да правят деца чрез кръвосмешение.\nБенджи е наследник на линията, започната от Закарая, сина на Мартин Фугат, който се оженил за сестрата на майка си. Точно тази изолация вътре в рода допринася гена на синята кожа да не изчезне и да се проявява в почти всеки наследник.\nИ така повече от сто години „Сините Фугат“ са живели в изолация от обществото. Причина за това е бил не само синият цвят на кожата, но и фактът, че хората са обвързвали странния феномен с тенденцията на кръвосмешения в рода. Предвид изолираността им от останалия свят обаче, тази тенденция трудно е можела да бъде прекъсната.\nЕдва през 60-те години на ХХ в. наследници на Фугат търсят помощ\nТе се свързват с хематолога Мадисън Кауйн, който по това време работел за болницата на Университета Кентъки. Използвайки проби от изолирани семейства на ескимоси от Аляска, хематологът установява, че в рода Фугат се предава рядко наследствено заболяване, което предизвиква повишаване на нивата на метхемоглобин в кръвта.\nМетхемоглобинът е нефункционална синя версия на червения хемоглобин, който пренася кислород. Именно завишените му нива у всички Фугат са причината за синия цвят на кожата.\nРядкото заболяване се появява най-често, когато и двамата родители носят рецесивния ген с него. Дългите години на кръвосмешение улесняват процеса при Фугат.\nКауйн открива лек – още синьо\nОказва се, че най-добрият метод да се активират естествените процеси на превръщане на метхемоглобина в хемоглобин е чрез приемане на синя метиленова боя. Само няколко минути поглъщането на боята синята кожа променяла цвета си и се превръщала в бледа и розовееща – съвсем човешка.\nА колкото до Бенджи – няколко месеца след раждането той започва да избелява\nНа 7-годишна възраст момчето вече е изгубило цялото си синьо оцветяване. Лекарите смятат, че причината за това е, че е получил заболяването от рецесивен ген в само един от родителите си.\nВъпреки че днес Бенджамин и останалите наследници на Фугат вече нямат синя кожа, заболяването не е изчезнало. Когато някой от тях се ядоса или се изложи на много ниска температура, кожата му моментално посинява, припомняйки, че наследството на Фугат все още е живо.\nБългария с исторически бронз на Световното по волейбол\nсеп.. 17 Спорт, Топ новини no comments\nВолейболистките от националния отбор на България за жени до 23 години спечелиха исторически бронзов медал на Световното първенство в Словения. Момичетата, водени от треньорката Антонина Зетова, надиграха силния тим на Доминиканска република с 4:2 (12:15, 15:8, 15:11, 16:18, 15:11, 15:9) в малкия финал на Мондиала, игран тази вечер в Любляна.\nТова е исторически бронз за България в тази възраст, след като завърши на 7-о място на първенството през 2015 година. За Доминиканска република пък това е крачка назад след среброто през 2013-а и бронза през 2015-а.\nПо-късно тази вечер е големият финал на планетарния форум между домакините от Словения и вицешампионът от 2015-а Турция.\nИслямистите зоват “вълци единаци“ да дерайлират влакове и да палят гори в Европа\nФренските специални служби са засекли, че пропагандата на джихадиститепрез последните три месеца се е съсредоточила върху подстрекаването на „вълци единаци“ да предизвикват дерайлирането на влакове в Европа, а също и горски пожари и отравяне на храни, съобщават френски медии.\nТова е очевидна промяна в стратегията на терористичните групировки, тъй като доскоро те основно призоваваха да се прегазват хора с превозни средства и да се атакуват униформени служители по сигурността.\nПрез юли специализираната разузнавателна група SITE, която наблюдава радикалните ислямистки групировки по света, вече предупреди, че терористичната групировка ДАЕШ („Ислямска държава“) насърчава своите бойци да причиняват щети чрез дерайлирането на влакове и взривяването на газопроводи или петролопроводи.\nПрез август „Ал Кайда“ също беше дадена за пример за подстрекаването на „вълци единаци“ да организират действия за саботаж на жп линии на Запад чрез използването на материали, които са лесно достъпни.\nСпоред френската полиция транспортната инфраструктура и средства имат „много структурни слабости“ и са „привилегирована мишена„, особено гарите. Туристическите места също трябва да се наблюдават по-бдително, тъй като в случай на атентат има потенциал за повече човешки жертви.\nКрасимир Каракачанов: При отстраняване на нередностите ще бъде върнат лиценза на “Емко“\nЛицензът на „Емко“ ще бъде върнат, когато бъдат отстранени нередностите. Това заяви вицепремиерът Красимир Каракачанов в предаването „Беновска пита“ по „Канал 3“.\n„Ролята на министерство на отбраната е когато се вземат или дават лицензи за продукция на оръжие. На 25 юли, на заседанието на междуведомствен съвет, имаше доклад от служба „Кос” и пожарната, в която се даваха факти за неправилно съхранение на боеприпаси. Тогава се гласува да се спре лиценза за 6 месеца или до премахване на нередностите. До момента от МВР няма доклад за това, че са премахнати. Това си е процедура, при отстраняване на нередностите, лицензът ще бъде върнат. От тук нататък министерство на отбраната няма отношение. В цяла Европа голяма част от държавите са най-големия участник в производството на боеприпаси“, каза Каракачанов.\nКрасимир Каракачанов коментира и предстоящата си визита в македонската столица Скопие.\n„Договорена е среща още на 1 август, когато беше подписан договора за добросъседство между Македония и България. Уговорихме работни срещи. Преди мен в Скопие бяха наши представители да подготвят срещите. Трябва да започнем да реализираме всички сфери на сътрудничество. Имаше години в, които съм седял с часове на българо-македонската граница, проверяваха ми документи, каква литература нося, ако са повече от два вестника, не може. Това са парадоксите на историята. Сега ще ме чака ескорт”, каза Каракачанов.\nТова вече е прекалено: Столична сладкарница ни цака с 15 лв. за такса “нож“\nсеп.. 17 Общество no comments\nВерига сладкарници цака клиентите си с 15 лв. такса „нож“ за рязане на на тортата. За иновативната такса съобщи Теодора Иванова от групата „Майките на София“.\n“Ако искаш да си купиш цяла торта от сладкарници „Неделя“ и помолиш едно парченце от нея да ти отрежат за консумация на място за детенце на четири години, което плаче за нея, освен цената на тортата, поискаха 15 лв такса „рязане“. Такъв бил редът в тези сладкарници. Редно ли е? Може би има и такса „дишане на въздух”. Не купихме тортата, но не само поискаха 15 лв. за рязане, а и отказаха да ни дадат и нож“, написа възмутената Иванова. Според нея неприятната случка се разиграла в сладкарницата на „Неделя“ в столичния квартал „Слатина“, пише „Монитор“.\nПроверка на изданието на място показа, че в сладкарници „Неделя“ има такава такса и тя се нарича “Обслужване на тортата“. Тя се плаща, когато клиент поиска тортата да се нареже за консумация в заведението“, обясни пред репортер на „Монитор“ служителка от сладкарницата на “Неделя“ на . бул. „Шипченски проход“ в София.\nТова е от години. Веднъж правихме изненада на една колежка, заведох я аз там и другите вече поръчали тортата. Стигна се вече до яденето, но от персонала -хоп 15 лв. Ние – не! Почнахме да я бучим така както си беше цяла, хахо -хихи и сервитьорката пак цъфна. Хъката, мъката – 15 лв за консумация в заведението. Голяма селяния….“, написа във Фейсбук Деница Кирова, която също е станала свидетелка как се иска „такса нож“ в заведение на „Неделя“.\nНеотдавна начислена такса „Празен стол” в ресторант в Созопол взриви социалните мрежи и предизвика лавина от реакции. Заведението там беше поискало от туристи пари за незаети места. На разпространена в интернет касова бележка се вижда как за четири резервирани, но незаети стола, ресторантът е начислил по 20 лв., или общо 80 лв.\n„Макар и единични случаи, това са нелоялни търговски практики и във всеки конкретен казус ще реагираме“, закани се тогава шефът на Комисията за защита на потребителите Димитър Маргаритов. Той обеща да има административна санкция за това, че без да е отразено в менюто, се начислява такава услуга и тя се представя в касов бон.\nЗа първи път премиер на Сърбия участва в гей парад (снимки)\nСръбската полиция е отцепила централната част на Белград с метални заграждения, за да гарантира сигурността на днешния гей парад, на който се очаква да присъства първият открит хомосексуалист премиер на консервативната страна, отбелязва „Асошиейтед прес“.\nАна Бърнабич беше избрана по-рано тази година, като това се разглежда като част от опитите на Сърбия да приеме промените и да подобри имиджа си, докато се стреми към членство в Европейския съюз, коментира агенцията.\nГейовете в Сърбия срещат масова неприязън и са обект на насилие от екстремисти. Повече от 100 души бяха ранени по време на гей парада през 2010 г., когато полицията влезе в сблъсъци с крайнодесни групировки и футболни хулигани.\nДнес над Белград могат да бъдат видени и чути кръжащи хеликоптери. Стотици полицаи са разположени около металните заграждения, за да контролират тълпите в центъра на града преди провеждането на демонстрацията.\nЕкатерина Захариева заминава за САЩ\nсеп.. 17 Политика, Топ новини no comments\nЗаместник министър-председателят по правосъдната реформа и министър на външните работи Екатерина Захариева заминава за Съединените американски щати за периода от 18 до 25 септември 2017 г., съобщи БНТ.\nПървият ни дипломат е част от официалната българска делегация, ръководена от президента Румен Радев, която ще вземе участие в 72-та сесия на Общото събрание на Организацията на Обединените нации.\nСесията, която се провежда в Ню Йорк, започна на 14 септември 2017 г., а общият дебат на високо ниво ще бъде официално открит на 19 септември. Дискусиите на делегациите тази година са „С фокус към хората: стремеж към мир и достоен живот за всички на устойчива планета”. Акцент се поставя върху укрепването и поддържането на мира, реализирането на целите на устойчивото развитие и справянето с климатичните промени, зачитането правата на човека и основните свободи, както и с въпросите, свързани с мигрантския и бежански поток.\nДелегацията ни ще посети българската православна църква в Чикаго „Св. София“. В програмата са предвидени срещи с кмета на града и представители на българската общност.\nРусия отрича изявлението на Пентагона, че в Сирия са ударени и опозиционни сили\nОт руското военно министерство опровергаха изявлението на Пентагона за бомбардировка по сирийската опозиция под Дейр ез Зор. От ведомството отбелязах, че ударите са нанесени само по „Ислямска държава“, съобщи ТАСС .\nЗа границите на операцията срещу терористите в този район, САЩ бяха предупредени по-рано по официалните канали, заяви представител на руското ведомство ген.-майор Игор Конашенков.\n„При това руските Военно-космически сили нанасят перфектен удар само по разузнавателни цели, потвърдени по няколко канала, които са под контрола на „Ислямска държава“. На първо място са поразени целите, от които терористите стрелят срещу сирийските войски“, заяви Конашенков.\nПо-рано от Пентагона съобщиха, че при удар на руските Военно-космически сили в източен Ефрат близо до Дейр ез Зор са пострадали бойци, поддържани от САЩ и техните съюзни отряди на „Сирийските демократически сили“.\nКонашенков заяви, че за последните няколко дни на източните брегове на Ефрат руските средства за контрол и разузнаване не са засекли нито едно стълкновение на терористи от „Ислямска държава“ с въоръжение представители на която и да е „трета страна“.\n„Затова само представителите на международната коалиция могат да отговорят на военните заповеди на ИДИЛ в източната част на Деир-ез-Зор без борба „, заявиха представителите на международната коалиция.\nПредставителят на ведомството също заяви, че за избягване на ненужната ескалация, от командването на руската военна група в Сирия по съществуващия канал на връзка предварително е очертал границите на военната операция в Дейр ез Зор на американските си партньори. „В рамките на тази операция се унищожава жива сила, бронетехника и обекти на терористите както на западния, така и на източния бряг на Ефрат“, уточни генералът.\nПравнучката на Тодор Живков Андреа: Трудно е, когато дядо ти е Тодор Живков, но не мога да плащам цената на негови решения\nВсеки може да стане жертва на отвличане, човек винаги взима някакви мерки за сигурността си. Естествено, че съм се страхувала за децата си, заяви внучката на Тодор Живков Евгения.\nКогато беше атентатът в Париж, много пъти съм си мислила дали да не сляза от метрото в Лондон, ако видя някакви особени хора, веднъж даже го направих, сподели дъщеря ѝ Андреа Стефанова. Тя призна, че с майка ѝ се карат за мода. От политика никога не съм се интересувала, каза още Андреа.\nОпитвам се да предпазя и двете си дъщери от политиката, но никога не се знае какви предложения могат да получат и да се изкушат, обясни Живкова.\nДокато учех в Англия, станах по-самостоятелна, чувствах се по-свободна, разкри още Андреа. Нейната сестра Людмила работи в чужбина във фирма за интериорен дизайн.\nТрудно е, когато дядо ти е Тодор Живков, но не мога да плащам цената за решения, взети по това време, каза Живкова. Според нея хората разбират това.\nНе си го спомням, но са ми разказвали, че когато е бил под домашен арест, аз съм посрещала гостите му, сподели Андреа.\nХората ще осъзнаят, че това време ни е дало много неща, коментира 22-годишното момиче времето на дядо си. Тя каза още, че иска да се развива в България и се надява повече млади хора да постъпят като нея. Ние сме бъдещето на България, заяви правнучката на Тодор Живков.\nЦветан Цветанов: Всички структури на ГЕРБ на работа за местния вот ! БСП не са в добро състояние!\nСнимка Пресцентър на ПП ГЕРБ\nВажно е да се подготвим много добре за предстоящите избори за местна власт. Ние управляваме 130 общини с население 5 млн. и половина души. Трябва да се активизират максимално всички структури на ГЕРБ, защото във всяка една среща се ражда нова идея. Това заяви председателят на ПГ на ГЕРБ и зам.-председател на партията Цветан Цветанов по време на среща с общинското ръководство на ГЕРБ-Търговище, общинските съветници и кметове на населени места от партията.\nЦветанов посочи, че в малките населени места личноста е водеща и за това от сега трябва да се мисли за безспорни кандидати за кметове и общински съветници .“Трябва активна работа и среща с всички хора от всички населени места. Всички са срещу нас, от някои партии не могат да понесат, че имаме пробив в смесените региони и кметове там. От опозицията казват, че образованието е хаос, но ние искаме да вкараме всички деца, които са извън образователната система и вече 3 000 деца са записани и ще се обучават. Трябва да държим на образованието на децата и образователната инфраструктура. За първия учебен ден от ГЕРБ излязохме с декларация в парламента и поздравихме учениците и учителите, а от БСП бълваха неистини“, коментира Цветанов. Заместник-председателят на ГЕРБ каза още, че всички трябва да се обединим около темите, които са важни за страната. 3.6% е вече растежа на икономиката. Държавата ще отдели повече пари за бюджета догодина. За образование и пенсии ще бъдат отделени около 500 млн.лв. Цветан Цветанов съобщи, че с постановление на Министерския съвет от сряда са отпуснати 100 млн. лв. за инфраструктура. За Търговище средствата са около 3 млн. лв. „Кметът на Търговище Дарин Димитров се справя добре и жителите на опбщината виждат това. 2015 г. на изборите постигнахме невероятен успех и този успех трябва да го запазим. БСП са в недобро състояние, имат вътрешни противоречия и изнасят тази енергия срещу нас, но явно вече осъзнават че това работи против тях“, каза още Цветанов.\n„Всичко, което ще трябва да се случи зависи от вас. Натрупахме опит, във всеки следващ парламент сме по-добри и с по-добра експертиза. Ето защо сега само трябва да сме всекидневно при хпората и да работим за решаването на проблемите им“, подчерта Цветанов пред общинското ръководство на партията и съветниците и кметовете.\nСтрелба в бар в Германия, има ранени и убити\nДвама души са били убити, а други двама са били ранени, след като мъж е открил огън в бар в баварския град Траунройт вчера вечерта, съобщи местната полиция, цитирана от германските медии.\nУточнява се, че мъжът е влязъл в бара около 22:30 часа местно време (23:30 българско) и започнал да стреля.\nЗастрелял е двама мъже, докато две жени са били тежко ранени, но са в стабилно състояние в болница.\nСтрелецът е успял да избяга, като днес беше задържан от полицията след голяма операция по издирването му с десетки автомобили и хеликоптер. Той е 62-годишен местен жител, чиято самоличност не беше разкрита.\nМотивите за стрелбата засега са неизвестни.\nЛюбен Дилов: Слави Трифонов ще намери начин да въздейства на политиката, без самият той да участва\nСлави Трифонов ще намери начин да въздейства на политиката, без самият той да участва. Това каза Любен Дилов-син в коментар за намеренията на шоумена да влезе в политиката, пише Дарик.\nДвамата работиха дълги години заедно.\nИзвън шегата, че става за папа, мисля, че той ще намери начин, по който ще въздейства на политиката, както винаги го е правил, без самият той пряко да участва. Мисля, че няма лош опит в политиката и съм склонен да се съглася с премиера Борисов, а рядко се съгласявам с него, а именно, че трябва да се приветства всеки опит да се разрита кошера, защото той вкарва хората в състояние на избор и размисъл, а той е много важен, посочи Дилов. По думите му всеки такъв акт като този, който Слави твърди, че ще предприеме, е много полезен на обществото.\nЩе е трудно, ще срещне големи проблеми. И не е въпросът до гръб, а е до това, че обществото вече е много по-информационно проводимо, не може да се маскираш. Но то няма лесни неща. Няма как да е лесно, но е полезно. Не искам да давам оценки и да съдя. Много неща харесвам, още повече неща не харесвам, каза още той.\nНа въпрос дали и защо, ако е така, Слави Трифонов харесва Ахмед Доган, Любен Дилов заяви, че има много хора, които го харесват. Истината е, че Ахмед Доган е едно от най-ярките присъствия в българската политика, все едно какво мислим за него – добро или лошо, както и това, че той е харизматичен в тази гледна точка. Той има една постоянна арка и един герой, който постоянно се движи във възходяща линия и дори когато има пропадания, те са винаги много драматични и обществено значими, допълни Дилов.\n“Да, България!“ скочи остро срещу посещението на главния прокурор на Русия у нас\nПартията на бившия правосъден министър Христо Иванов „Да, България!“ се противопоставя остро на посещението на генералния прокурор на Руската федерация Юрий Чайка в страната ни.\nСпоред тях „полуконспиративният характер на това мероприятие е опит зазаобикаляне на българското обществено мнение, но е и израз на тоталната липса на легитимност на подобно действие“.\nВ позицията на партията се подчертава, че Чайка не бил обикновен представител на Руската федерация и срещата с него не била част от регулярните и необходими двустранни отношения.\n„Първо като министър на правосъдието и после като генерален прокурор, г-нЧайка е централно действащо лице в изграждането на авторитарния режим на Путин в Русия. Той е лицето на погазването на върховенството на правото и човешките свободи, репресията срещу медиите и опозицията, толерирането на корупцията и злоупотребата с власт и на задушаването на руската демокрация„, настояват от „Да, България!“.\nЧайка също така бил сред основните отговорни за актове на международна агресия и нарушения на международното право, държавно допустителство на политически убийства, замитане на следите на огромен брой политически и държавно организирани престъпления на Путиновия режим.\nСрещу Чайка и неговото семейство имало и подозрения за корупция, чието разследване се спирало от него самия.\n„Поддържането на контакти с Чайка не е въпрос на необходим протокол. Справка на страницата на Генералната прокуратура на РФ показва, че – с изключение на Унгария – други страни от ЕС не осъществяват подобни контакти в последните няколко години. Става дума за персонално предпочитание от страна на г-н Сотир Цацаров. В този смисъл, тук не говорим за инцидентен дипломатически конфуз, а за нагла демонстрация на това с кого настоящото ръководство на българската прокуратура намира организационно и ценностно сродство„, коментират още от партията на Христо Иванов.\nСпоред тях макар и в неизмеримо по-малък мащаб, българската прокуратура под ръководството на Цацаров също е превърната в инструмент за потъпкване на върховенството на правото и свободата в страната ни.\nОт партията припомнят думите на председателя на Венецианската комисия, чебългарската прокуратура е изградена по съветски образец и не само не се бори с корупцията, а е източник на корупция.\n„С нейно участие и с нейно съгласие в страната ни се извършват престъпления, все по-често криминално се експроприират активи и се задушава свободата на предприемачеството, осъществява се нарастващ натиск срещу свободата на словото и политическата опозиция. Подобно на г-н Чайка и г-н Цацаров се възползва от сталинския модел на безотчетност на прокуратурата, за да блокира разследвания срещу себе си, свои приближени и свои политически и икономически патрони“, подчертават от „Да, България!“.\nВсъщност Цацаров се срещал със своя първообраз – и като организация на работата в прокуратурата, и като доминираща организационна култура, и като лични ценности.\n„България е унизена не просто да бъде прокурорска република, но отново да стане 16-а прокурорска република„, категорични са хората на Христо Иванов.\n„Да, България!“ заявява, че Чайка не е добре дошъл на територията на европейска България и това е позорен акт.\n“Щурците“ станаха почетни граждани на София\nТворците от рок група „Щурците“ – една от първите български рок групи, станаха носители на званието „Почетен гражданин на София“. Столичният общински съвет проведе тържествена сесия по случай Деня на София, празника на Вяра, Надежда и Любов, на която връчи наградите „Почетен гражданин на София“, съобщава Фокус. За своята 50-годишнина бе отличен и балет „Арабеск“.\n„Помня млади бяхме рок, като запяхме и така 50 години не сме спирали да пеем. Тази оценка не я даваме само ние, а цялото ни общество. Всички сме израснали с тези песни и дори и днес продължавам да слушам „Щурците“ и се надявам още дълго време да го правя“, каза, връчвайки наградата на музикантите председателят на Столичния общински съвет Елен Герджиков.\n„Радвам се, че имам възможност да връча отличията на хора, които със своя труд и своя талант са подпомогнали духовното и материалното развитие на града ни. Това е ден за отчет и равносметка какво сме свършили, но оценката накрая я дават хората. Благодаря на софиянци, че имат търпението и ни дават възможността да изпълним амбициозната програма, която гласува Столичният общински съвет с бюджета всяка година. Благодаря им и за активността, която проявяват все по-често при взимането на важни решения за бъдещето на града. Благодаря дори и за критиките, които получаваме, защото те ни дават възможност адекватно да подходим към всеки проблем и ни държат в кондиция. Нашата работа е да работим за софиянци, а тяхната работа е да дават оценки върху това, което правим”, каза председателят на Столичния общински съвет Елен Герджиков.\nСъс званието „Почетен гражданин на София“ бяха отличени:\nГийом Робер – съветник по сътрудничеството и културната дейността на посолството на Франция в България и директор на Френския културен институт. „Общинският съвет удостоява г-н Робер за това, че е работил много за отношенията на София и Париж и е бил двигател на културния обмен между двете столици“, каза Герджиков.\nВладимир Кисьов – бивш председател на Софийския общински съвет. „Той е един наистина достоен общинар, човек, който е дал много на нашия град“, обясни Герджиков.\nПроф. Васил Николов – заместник-председател на Българската академия на науките (БАН). „Проф. Николов има голям принос за реформирането на музейната система в България. Сред десетките му проучвания, експедиции, студии и изложби е и изследването на най-древния археологически паметник на столицата – Слатина-София“, каза Герджиков.\nТомас ван Орсхот – посланик на Кралство Холандия в София от 2013 до 2017 г. „На Негово Превъзходителство дължим много – подкрепата за Председателството на Съвета на Европейския съюз, помощта за зелените политики на София, развитието на велосипедния транспорт, активния начин на живот и т.н.“, каза Герджиков.\nТимертай Избастин – посланик на Република Казахстан в България от 2009 до 2017 г. „През всичките тези години г-н Избастин работи активно за развитие и разширяване на двете държави и техните столици в различни области – икономика, култура, образование, спорт и и т.н.“, обясни Герджиков.\nЖенски хор „Христина Морфова“ при Народно читалище „Д-р Петър Берон“, който тази година частва своята 80-годишнина. „Каквото и да кажем за този хор ще е малко. 80 години тези артисти пазят традицията, обогатяват българското хорово изкуство и ни славят извън пределите на България“, каза Герджиков.\nБалет „Арабеск“, който тази година чества своята 50-годишнина. „Даваме почетното звание на този балет заради труда и огромният успех, който той има“, каза Герджиков.\nЗначката на София Столичният общински съвет присъди на проф. Ива Петкова – шеф на клиниката по офталмология в Александровска болница. „Освен че всеки ден лекува хора и им връща щастието да виждат, тя участва и в инициативата за безплатен очен скрининг на деца от столичните училища – бяха прегледани повече от 2600 деца“, каза Герджиков.\nЗначката на София Столичният общински съвет присъди и на д-р Александър Оскар – лекар в клиниката по очни болести към Александровска болница и председател на организацията на евреите в България. „Неговият професионализъм е безспорен. Той също участва и помогна за успешната организация в инициативата за безплатен очен скрининг на софийските деца“, каза Герджиков.\nТръмп се оказа прав! Полицията задържала атентатора от Лондон две седмици преди огнения ад, но го пуснала\n18-годишният, задържан от полицията по подозрение в това, че е заложил бомбата в Лондонското метро, е бил също задържан две седмици преди атентата, при това точно на същата метростанция, в която избухна адската машина, но после е бил освободен. Това разкриха съседи, живеещи в близост до къщата убежище, която е приемала бежанци и е нея е живял джихадистът, пише в. „Дейли Мейл“.\nТийнейджърът, който бе задържан при опит да напусне страната в пристанището на Доувър, се смята за „проблематично приемно дете“. Той бил отгледан от двойката британски самаряни Пенелопи Джоунс (71) и съпруга ѝ Роналд.\nПени и Рон са награждавани от кралицата.\nСерена Барбър, която познава от години двойката и живее до тях, разказва: „В момента при тях има две момчета, и двамата са чужденци. Единият е много тих и мил, другият, който е на 18 години, е ужасен.“. „Знам, че преди около две седмици той е бил арестуван от полицията в метростанцията „Парсънс Грийн“. Не знам за какво. Той бе върнат на Пени и Рон. След това Пени каза, че ще ѝ се наложи да спре да се грижи за него, че повече не може да го издържа“, каза още тя.\nРазкритието бе направено, след като президентът на САЩ Доналд Тръмп заяви в Туитър, че „загубенякът терорист“ зад лондонския атентат е „бил в полезрението на „Скотланд Ярд““, което на свой ред увеличи натиска върху силите за сигурност да разкрият, дали въпросното лице наистина е било задържано и, ако да, защо, както и защо е било освободено.\nОт полицията заявиха, че „въпросът остава отворен“ относно възможността атентатът да е организиран от повече от един човек. Вчера в Сънбъри он Темз полицията проведе акция в дом във връзка с атаката. Това бе домът на Пенелопи и Рон, които са отдали живота си на грижите за деца, останали без родители. Двойката самостоятелно е отговорна за отглеждането и възпитанието на 268 деца. Полицаите нахлуха в дома около шест часа след новината, че за атентата има задържан заподозрян, който се е опитал да напусне страната през пристанището в Доувър. Близък приятел на пенсионерите Пени и Рон каза, че двойката, която е силно уважавана в квартала заради добрите си дела, „са били вече на ръба“ с тийнейджъра. Около 60 души бяха евакуирани от разположена до къщата им сграда. По думите на местните полицаите са намерили експлозиви в градината на къщата на Пени и Рон. Предполага се, че двойката не е имала никакво понятие какво се е случвало в техния имот.\nПроговори производителят на суджук в аферата “Суджукгейт“: Под офиса на Мартинов имаше огромно помещение като месарска фабрика\nсеп.. 17 Общество, Политика no comments\nТова, че дължа пари на Живко Мартинов, са големи лъжи. Намира начин да се оправдае, защото изпадна в голямо блато. Това заяви в ефира на Нова телевизия човекът, произвел суджука от скандала „Суджукгейт“.\nЗапитан дали е продал 4 тона суджук като рекет, той каза: „Да, дал съм ги на няколко пъти. Идваше, изнудваше ме и трябваше да давам. Идвал е в цеха, в офиса, по телефона е звънял. Мен ме познаваше по-добре от другите. Ние бяхме в близки отношения – бяхме добри познати, преди да стане депутат. После започна да се държи по друг начин“.\n„Цехът работеше. Това са абсолютни лъжи в интервюто, където Мартинов каза, че не работи. Имаме документи и за суровините, и за това, че сме го взели повече за 2 г. Те са представени на органите, които водят разследването. Този завод не съм го създал аз, ами друг човек и той преди мен е произвеждал и много повече. Произвеждали сме и по 2 тона, и по повече, понеже са били различни видове колбаси“, допълни производителят.\n„Живко Мартинов идваше, обясняваше ми, че трябва да му даваме суджук, защото трябвало да го носи на премиера и на близки около него, което се оказа невярно. Ние сме му носили близо 1 тон в офиса. Под офиса му имаше огромно помещение, там го сушаха, беше станала като месарска фабрика. Като дойде прокуратурата в Добрич, до офиса му имаше керван, за да вадят суджуци, фризери, хладилници“, заяви той.\n„Това, че му дължа пари, са големи лъжи. Намира начин да се оправдае, защото изпадна в голямо блато“, каза още производителят.\nТой добави, че, след като вече е отказал на Мартинов, е започнало да му се случва обещаното и са започнали да идват множество проверки от НАП и т.н.\nИлияна Йотова разговаря със студенти в Деня на отворени врати на “Дондуков“ 2\nВицепрезидентът Илияна Йотова посрещна група студенти в Деня на отворените врати на президентската институция.\nВъзпитаниците на Университета по библиотекознание и информационни технологии, ръководени от проф. д-р Мариела Модева разговаряха с вицепрезидента по актуални теми, свързани с нейната работа, както и такива, представляващи интерес за бъдещите бакалаври. Студентите от специалност Информационни технологии в съдебната администрация зададоха въпроси относно правомощията на Илияна Йотова и по-специално за Комисията по помилвания.\nМладите гости на вицепрезидента поставиха и други важни теми в дискусията, като използването на специализирани информационни ресурси за нуждите на съдебната администрация. Студентите от специалност Информационни ресурси на туризма разговаряха с вицепрезидента Йотова за възможностите за рекламиране на България като туристическа дестинация, особено в контекста на предстоящото за страната ни председателство на Съвета на Европейския съюз.\nБъдещите бакалаври споделиха с Илияна Йотова очакването си държавните институции да бъдат по-отзивчиви към проблемите на младите хора.\nДвама българи са арестувани на остров Бали за разбиване на банкомат\nИндонезийската полиция е арестувала на остров Бали двама български граждани, които са се опитвали да копират кредитни карти от банкомат, предаде местната медия Netralnews.com, цитиран от „Фокус“.\n„Двамата заподозрени бяха заловени на местопрестъплението, при опит да премахнат устройство за копиране на карти, което преди това е било поставено на банкомата“, заяви прессекретарят на полицията на о-в Бали Хенгки Видядя. Той посочи, че българите, на име Борис Георгиев и Мариян Серафимов са арестувани през нощта на събота, 9 септември от служители на отдела за специални криминални разследвания.\nВластите са иззели едно устройство за скиминг, мобилен телефон, банкови карти, сгъваем нож и пари на сума от 3,2 млн. индонезийски рупии (около 400 лв.), както и друга валута.\nРекс Тилърсън и Сергей Лавров са провели телефонен разговор\nРуското външно министерство съобщава, че външният министър на Русия Сергей Лавров и американският държавен секретар Рекс Тилърсън са обсъдили по време на телефонен разговор в събота въпросите, свързани с мирното решение на кризите в Сирия и Украйна, предаде Интерфакс, цитирана от „Фокус“.\n„На 16 септември по инициатива на САЩ се състоя телефонен разговор между Лавров и Тилърсън. Обсъдена бе настоящата ситуация по сирийския въпрос, включително и задачите пред антитерористичната борба на място, реализацията на решенията от международната среща в Астана на 14 и 15 септември и подготовката на поредния кръг преговори в Женева“, пише в официално заявление на министерството.\n„Обсъдена бе и необходимостта да се активизират усилията по изпълняването на Минските договорености по разрешаването на кризата в Югоизточна Украйна“, пише още в заявлението.\nБойко Найденов отговори на Алексей Петров: Ще го съдя за клеветите по мой адрес!\nНаистина съм озадачен от приказките на Алексей Петров. Дори сега, гледайки видеото, понеже не знаех какво приказва, съм озадачен, че той си позволява да прави анализ на едно дело, без да участва в него. Това заяви бившият зам.-главен прокурор и шеф на следствието Бойко Найденов в ефира на Нова телевизия.\nТака Найденов отговори на нападките Алексей Петров, който го обвинява във връзки с групата за отвличания „Наглите“ и банкера-беглец Цветан Василев.\n„Това е дело, минало всички инстанции на съда. В крайна сметка съдът е произнесъл присъди на извършителите. Изисква се огромно самочувствие да правиш ревизия на цялостната съдебна система“, допълни той.\nОтносно СРС-тата и обвинението на Петров, че е оневинил Валентин Михайлов, който е свидетелствал, Найденов заяви: „Тези СРС-та са правени по мое настояване и то когато е извършена оперативната изработка за разкриване на извършителите. Колегите от МВР решиха да работят с мен, за да не изтече информация. Не искаха да работят с други прокурори. По мое 100% настояване бе да се записват разговорите. 29 г. работя като прокурор, знаех, че рано или късно ще има такива проблеми“, посочи Найденов.\n„Всичко, което сме могли да направим, сме го направили. Ако се върнем сега назад във времето, може да го направим и по-добре, но това бе първото дело в такъв мащаб с такива извършители. Оказа се, че през цялото време групата с отвличането е знаела за проследяването. За много неща видяхме къде сме грешили“, допълни бившият зам.-главен прокурор.\nТой изтъкна, че не знае къде е Валентин Михайлов сега и няма представа.\nОтносно обвинението, че има ключова роля и в Октопод, той каза: „Имам ключова роля във всички разследвания, водени по това време. Цветан Василев всеки го познава от телевизиите. Този човек не съм го виждал никога. Той също споменава моето име едва ли не, но аз имах сметка в КТБ 2700 лв, за да имам дебитна карта. Когато фалира, дори не можах да ги изтегля. После ги прехвърлил в друга банка, там са на карта. Това обвинение е толкова несериозно, че дори не си заслужава да го говорим“. „Надявам се да не се виждаме в съда с Петров. Ще взема адвокат, който да заведе дело по клеветите, казани по мой адрес“, заключи той.\nМинистър Нанков напомни: Валери Симеонов не може да уволнява кадри на ДНСК\n„Екологията не изключва строителството, както и обратното.\nЛошо е да плашим обществото със спекулативни и манипулативни тези, които звучат апокалиптично“, коментира министърът на регионалното развитие и благоустройството Николай Нанков в предаването „Тази неделя“ по БТВ по повод изграждането на магистрала „Струма” в частта ѝ през Кресненското дефиле.\n„Лошо е да плашим обществото със спекулативни и манипулативни тези, които звучат апокалиптично“, коментира той. По думите му в обществените обсъждания няма нито един сериозен аргумент за това кой да е приоритетен вариант за магистралата. „Трябва да гарантираме не само оцеляването на биологичните видове, но и на минаващите по магистралата”, посочи Нанков. Министърът е категоричен, че не се съгласява с поведението на еколозите, което отрича експертизата на целия бранш. По повод обществените поръчки в бранша той заяви, че големите обществени поръчки основно се печелят от големи фирми и в последните 10 години има диверсификация на строителните фирми, които изпълняват големи обекти и проекти.\nС въвеждането на тол системата се предвижда и създаване на нови видове винетки – ежедневни и тридневни например, обясни строителният министър. Николай Нанков заяви, че амбицията на ведомството е в края 2018 г. тол системата да бъде внедрена и да заработи, а още първата година от постъпленията, АПИ да има ресурс от почти 1 млрд. лв.\nПо повод на Фейсбук уволнението на шефа на ДНСК Милка Гечева, Нанков заяви, че вицепремиерът Валери Симеонов няма възможност да уволнява кадри на агенцията, както и не е допустимо. По думите му предстоят разговори и ще се изясни ситуацията, но Гечева е добър професионалист и все още е на работа. Нанков съобщи, че има четирима освободени служители за корупционни практики във ведомството, а неговото име е било използвано за упражняване на влияние. „Не са ми предлагали подкуп. Когато има случа, в които съм се съмнявал за нещо подобно, съм подавал сигнал до компетентните органи. Подавал съм сигнал срещи конкретно лице”, добави министърът на регионалното развитие и строителството.\nАлексей Петров: Бойко Найденов ми носеше ракетите за тенис, той е слуга на Цветан Василев\nМоят дом е моята крепост. Няма значение че преди около 7 години Цветанов ми прати неканени гости, та се наложи филми да снимаме и да местим масата. Позволих си за много малка сума да осъдя България в Страсбург. Това заяви в ефира на Нова телевизия преподавателят по корпоративна сигурност и бивш съветник на Алексей Петров.\nЗнаете ли кой се опита да ви убие преди 2 години: „Да, оказа се, че тази схема, която тогава въведохме със стимулиране на търсене на информация, получихме много. Към днешна дата нещата са в ход, поръчителите са разкрити. Не съм допускал, че толкова назад във времето с работата си в ДАНС съм засегнал интереси. Има малко политика, партийност, бизнес, малко отмъщение“, каза той.\n„Казвам само едно – преносителят на парите след арестуването на „обвиненко“ се е обърнал за съдействие към регионален партиен лидер за търсенето на адвокат. Става дума за партийно-политически мотиви бе квалифицирано като терористичен акт“, добави Петров.\nТой изтъкна, че още ходи с охрана и, като нещата приключат, тогава ще се успокои.\nЗапитан защо нападна Бойко Найденов относно темата с отвличането: „Седя зад думите си. Започвам да си мисля кои са Наглите – тези в затвора или ръководителите на разследването. Имам доказателства, че той се е записал с цел доказателство, което значи, че той не е бил зад бюрото. В никакъв случай не правя ответен удар, отмъщение или контраатака. Като се разследват предишни отвличания, той оневинява противозаконно Валентин Михайлов, че е представил цялостната информация на разследващите. Михайлов заявява: „Да, аз съм участвал и при дърпане на хора и при взимане на откуп“. Ама трябва да кажеш с кого си участвал и на кого си дал подкуп.\nБойко Найденов всъщност не търси извършителите, а търси да припише някому престъпление, което не му харесва“. „Аз трябваше да ида в ареста, не защото съм извършил нещо, а защото съм неудобен. Приписват се престъпления на друг. Хората, участвали в разследването, имат интерес да се прикрият парите“, заяви Петров.\n„Бойко Найденов ми носеше ракетата за тенис на корт, когато трябваше да става зам.-главен прокурор във времето когато бях началник на ДАНС. Аз тогава му бях много нужен“, допълни той.\nПетров изтъкна: „Още като бях в ДАНС, бях единствен служител, занимаващ се с КТБ още през 2008 г. Тогава спечелих омразата и на Цветан Василев. Оттогава проучвам и анализирам връзка между Найденов и Василев, защото Василев, за да изгради такава пирамида, му е нужна и протекция, и слуги“.\nЙълдъръм: Референдумът за независимост на Иракски Кюрдистан застрашава Турция\nТурският премиер Бинали Йълдъръм предупреди, че референдумът за независимост на Иракски Кюрдистан застрашава националната сигурност на Турция. По думите му, Турция ще направи всичко, за да не се проведе това допитване, предаде БНР.\nМинистър-председателят е цитиран от местни медии, позоваващи се на източник близък до Йълдъръм, да допълва, че никой не бива да се съмнява, че Турция ще предприеме всякакви стъпки по този въпрос. Темата е бил обсъдена на среща между премиера и президента на Турция и ще бъде разглеждана и на предстоящите на 22 септември заседания на Съвета за национална сигурност и Министерския съвет. Това изявление е поредното предупреждение на Турция към президента на кюрдската автономия в Северен Ирак Масуд Барзани. По-рано президентът на Турция Реджеб Ердоган определи хода като “политическа неопитност“. Анкара и Багдад координират на различни нива реакциите си. Съобщава се, че американският представител за борбата с групировката „Ислямска държава“ Брет МакГърк и командирът на иранския Корпус на гвардейците на ислямската революция Касем Сулеймани също са отправяли предупреждения към ръководството в Ербил. Турция защитаваше позицията за ненарушаване териториалната цялост на Ирак и при военните конфликти през 1991 г. и 2003 г., опасявайки се от възникване на независима кюрдска държава.\nОрганизацията за закрила на българските граждани (ОЗБГ) изригна: Кой и защо пусна циганите след зверския екшън с брадви в село Мъглен?\nЗверският бой с брадви в айтоското село Мъглен, при който беше ранен 25-годишния Илиян Мавров от бургаския ж.к. „Меден рудник“, продължава да бъде повод за редица въпросителни. От Организацията за закрила на българските граждани (ОЗБГ) настояват за отговор кой разследващ полицай е пуснал на свобода циганите, заснети на разпространените в публичното пространство клипове, на които се вижда жестокото меле.\n„Информацията, която към момента не е проверена и достигна до ОЗБГ е, че полицай с инициали Р. Х., който е разследващ полицай за случая, е освободил още на 15 септември около 23:00 часа циганските престъпници. Освободени са и със знанието на него пряк началник. Тоест, единият разрешава, другият пуска! Освободени са с мотива, че циганите са дали показания, че не са знаели какво са причинили на Илиян Мавров, не знаели, че е в болница, не знаели, че главата му е разцепена и т.н. ОЗБГ не отправя обвинения, докато истината не излезе наяве. Към момента се интересуваме на коя дата са освободени циганите, в колко часа и защо?“, питат от ОЗБГ.\nПо информация на БургасИНФО, боят е край кравефермата на 40-годишния Стойчо Алеков. Той от години гледал животни в намиращото се на около 10 километра от Айтос село Мъглен, често се появявал в центъра на населеното място с различни коли и демонстрирал добро положение. Кравефермата се намира в бившия Стопански двор точно на входа на селото. Наел работници от циганската махала и бил много известен сред мургавите обитатели. В дейността му помагал брат му Сергей. В боя е участвал и неговият син – 26-годишният Руси Алеков. Пастирът Николай пък, който станал причина за мелето, работил преди година при тях и преди няколко дни отново се завърнал, след като бил в странджанското село Болярово.\nСпоред прокуратурата разследването и изясняването на обстоятелствата по случая продължава, като имало съществени разминавания в твърденията на двете страни, които били взаимоизключващи се, а травмите на Илиян са квалифицирани като „лека телесна повреда“.\nВодосвет за деня на София! Патриарх, президент и кмет на тържествената церемония\nсеп.. 17 Общество, Топ новини no comments\nСофия отбеляза своя празник с тържествен водосвет, предаде репортер на БГНЕС.\nПред храм „Света София“ мелнишкият епископ Герасим отслужи тържествен водосвет. След това беше издигнато знамето на град София редом до знамената на ЕС и България.\nБлагодаря ви за доверието, които се стараем да заслужим всеки ден. С тези думи кметът на София Йорданка Фандъкова се обърна към гражданите по случай празника на столицата. Нека да изберем да бъдем добри хора и да си помагаме един на друг, призова тя. Йорданка Фандъкова честити празника на всички столичани и заяви, че София е древен град, но е град с млад дух, с много енергия и с много сила. Тя изтъкна, че това са силата и енергията на неговите хора, на всеки един от нас. „Пазим и променяме София заедно. Променят я гражданите с талантите и знанията си, стремежите, неспирния критичен дух. София предизвиква с възможностите, които дава. Всеки остава своя белег върху града и живее своята неповторима софийска история. В София се живее, защото градът е общност и няма нито пътища, нито домове без хора“, посочи столичният кмет.\nФандъкова пожела още на гражданите да са здрави, да имат мъдростта да различават правилното от неправилното и силата да избират доброто, както за големите решения, така и във всекидневните избори.\nНа официалната церемония присъстваха патриарх Неофит, президентът Румен Радев, предателят на НС Димитър Главчев, депутати, съветници, заместник-министри и посланици. Церемонията бе наблюдавана от стотици софиянци и гости на столицата.\nАрестуваха втори заподозрян за атентата в Лондон\nВтори заподозрян беше арестуван в рамките на разследването на бомбения атентат в лондонското метро в петък, при който бяха ранени 30 души, съобщи британската полиция.\n21-годишният мъж бил арестуван в западното лондонско предградие Хаунслоу вчера малко преди полунощ. Той бил задържан по силата на британския закон за тероризма и отведен в полицейски участък в южен Лондон.\nНапомняме, че по-рано вчера британската полиция арестува и 18 годишен мъж в пристанищния град Дувър и обискира сграда в градчето Сънбъри край Лондон във връзка с атентата.\nВзрив на самоделно устройство в британската столица по-рано в петък бе квалифициран от лондонската полиция като „терористичен инцидент“. Той се е случил в претъпкан вагон на лондонското метро, пътуващ към метростанция „Парсънс грийн“.\nПрезидентът Радев посрещна лично гражданите, дошли да видят президентството (снимки/видео)\nПрезидентът като обединител на нацията е призван да търси съгласие и консенсус по най-важните теми от дневния ред на нашето общество.\nТова заяви президентът Румен Радев пред медиите и гражданите в деня на отворени врати на „Дондуков“ 2. Държавният глава лично посрещна първите гости в сградата на президентската институция, като част от инициативата Европейски дни на наследството – 2017 г.\nДокато вътре течеше първото посещение на граждани, отвън се изви огромна опашка – стигаща до мястото на бившия мавзолей, от желаещи да се докоснат до президентската институция. Румен Радев влезе в ролята на екскурзовод, той посрещна млади и стари в Гербовата зала и обясни, че това е мястото, където президентът посреща делегации от най-високо ниво.\nПрезидентът Радев и вицепрезидентът Илияна Йотова показаха на гражданите и своите кабинети.\n„Тук президентът награждава с ордени и медали, удостоява с висше офицерско звание. Тук той представя състава на служебните правителства, дава пресконференции“, каза в Гербовата зала Радев, застанал пред картината „Симеон Велики“.\n„В този ден, който ни зарежда с много вяра, надежда и любов, за мен и моя екип е удоволствие да ви посрещна в президентската институция и да ви запознаем с уникалния интериор на тази сграда и основните функции на президента“, обърна се Румен Радев към посетителите. „Президентът като обединител на нацията, като равноотдалечен от останалите власти, е призван да търси съгласие и консенсус по най-важните теми от дневния ред на нашето общество“, каза той.\nШестима арестувани и два задържани автомобила след спецакцията на ГДБОП\nТази нощ специализираният отряд за борба с тероризма бе по улиците на София. За момента от МВР не съобщават каква е причината, но самите служители са въоръжени с автомати и бронежилетки. Претърсени са адреси на 4 места в столицата.\nСпоред източници от МВР два автомобила са задържани на изхода на магистрала ”Тракия”. Има арести на няколко места.\nШестима са арестувани при спецоперация в София, но не е изключено броят им да нарасне. Столицата е пълна с полицаи с автомати. Според неофициални данни действията на полицията са свързани с преследване на заподозрени за отвличането на Адриан Златков?\nПетима от задържаните са били спрени от екипите на полицията на изхода на столицата към АМ „Тракия“.\nВ операцията, която е разработка на ГДБОП взимат участие отрядът на баретите в МВР, както и спецзвеното „КОБРА“ в СДВР. Задържаните са част от престъпна група занимаваща се с разпространение на наркотици, но сега са задържани за друго. Извършват се процесуално-следствени действия във връзка със специализирана операция под наблюдението на прокуратурата.\nЗадържаната група е свързана с разпространение на наркотици, но в момента е хваната за друго престъпление, съобщава ПИК\nИ през днешния ден ще продължат действията на полицията по случая. Очакват се още претърсване на различни адреси в столицата. Снощи главният секретар на МВР гл. комисар Младен Маринов потвърди за операцията, но не уточни с какво са се занимавали арестуваните.\nОчаква се официална информация от МВР.\nПаника на летището в Париж! Евакуираха пътниците от самолет на British Airways на летище “Шарл дьо Гол“\nСамолет на British Airways бе евакуиран на пистата на летището в Париж заради „директна заплаха за сигурността“, предаде „Мирър“.\nНа летището „Шарл де Гол“ гъмжи от полицията и пожарникари, след като самолетът, който трябва да лети за Лондон Хийтроу, бе заземен и претърсен от въоръжени офицери.\nДжеймс Андерсън, пътник в самолета, каза: „Първоначално пилотът ни каза, че има технически проблеми. Чакахме в самолета около час. След това ни казаха, че самолетът трябва да се премести в друга част на летището. Тогава забелязахме, че полицията и пожарните превозни средства бързо заобикалят самолета и десетки въоръжени офицери и пожарникари излязоха“.\n„След това пилотът каза, че има директна заплаха за сигурността, включваща конкретно нашия полет. Чантите на всички ни бяха претърсени, сега преминаваме през скенерите и рентгеновите снимки, а след това ще трябва да идентифицираме всеки багаж. Те трябва да се уверят, че всички и всичко е било претърсено“, добавя очевидецът.\nЕмил Кошлуков за Слави: Политика не се прави само с шоу, иначе и Азис щеше да е премиер!\n„В България от цар Ивайло насам все търсим нови лица“, каза Кошлуков.\nРусия има естествен интерес да ограничи влиянието на НАТО, да не влиза Македония в НАТО, каза Кошлуков в коментар за правителствения доклад за състоянието на националната сигурност.\nАко президентът Порошенко не отмени спорния законопроект за езика, Украйна ще изпадне в много тежка ситуация, каза Кошлуков. Според него външният министър Екатерина Захариева е реагирала правилно, след като се разбра, че парламентът в Киев е одобрил проект, който накърнява правата на националните малцинства. Украйна настъпва мотиката втори път, три месеца след първият път, когато ограничиха права на национални малцинства, започна войната в страната, припомни той. Според него, ако досега действията на властите в Киев са били насочени главно срещу Русия, сега им скочили държави от ЕС – не само България, но и Унгария и Полша.\nДнес църквата почита светите мъченици София, Вяра, Надежда и Любов\nДнес православната църква почита светите мъченици София, Вяра, Надежда и Любов.\nНа днешния ден се отдава почит и на добродетелите, които те олицетворяват в живота на християните – мъдростта, вярата, надеждата, любовта. Според преданието, през втората половина на ІI в. в Рим живяла благочестивата християнка София. Трите й дъщери носели имената на християнски добродетели – Вяра, Надежда и Любов. Благочестивата жена ги възпитавала в любов към Исус Христос. Майката и дъщерите й не скривали своята християнска вяра и я изповядвали открито. Наместникът на Антиох донесъл за това на император Адриан (117-138), който заповядал да ги доведат веднага при императора. Когато те дошли, всички присъстващи се изумили от спокойствието им: сякаш са ги повикали на светло тържество, а не на изтезание. Адриан се опитал да ги убеди да принесат жертва на богинята Артемида, но младите момичета (Вяра била на 12 години, Надежда – на 10, а Любов – на 9 години) останали непреклонни. Тогава императорът заповядал да ги изтезават жестоко, а майката била принудена да гледа нечовешките страдания на децата си. Но тя проявила необикновена сила през цялото време. Не издържали и на изтезанията Трите момичета били умъртвени от изтезанията, а императорът разрешил на света София да вземе телата на дъщерите си и да ги погребе. Три дни след кончината на децата си умряла и майка им, която също била погребана при тях. Църквата почита и света София като мъченица, защото като майка тя е изживяла със сърцето си ужасните мъчения за Христа на своите възлюбени дъщери. Мощите на светите мъченици София, Вяра, Надежда и Любов почиват от 777 г. в Елзас, Франция.\nДнес имен ден празнуват всички, които носят името Вяра, Любов, Надежда, София (означава – мъдрост), Верадин, Верин, Драган, Драго (мил, обичан), Драгой, Драгомир, Люба, Любен, Любомир, Любомира, Севда. Днес празнуваме и Деня на град София.\nТатяна Дончева: Мафията ръководи държавата – вървим към фашизъм\nМафията ръководи държавата. Това означава, че държавните решения дори на най-високо ниво са продиктувани от това да бъде откраднато. Вървим към фашизъм. През 30-те години в Германия фашистите започнаха с евреите, после с комунистите и накрая с обикновените хора. Страшно определение, но е така. Това заяви лидерът на Движение -21 Татяна Дончева\n„Дунарит не е само Дунарит, а са няколко завода – в Трявна, Монтана и Русе, към които „Детето чудо” е проявило аспирации и иска да ги вземе. „Детето чудо” отрича това, но действията на неговия министър и съученик от икономическото министерство го опровергават”, коментира в разговора Дончева.\n„Че „Детето чудо” не е само в това си усилие, е ясно, защото иначе не биха могли така да бъдат ангажирани държавни институции, включително митниците, „Кинтекс”, междуведомствени съвети”, допълни тя.\nСпоред нея тази сага ще завърши не само с краха на три военни завода, които работят добре и има къде да изнасят.\n„Вчера министърът на икономиката за пореден път каза, че е наредил на „Кинтекс” да развали договорите с „Емко” за продукция, която е поръчена, договорена и произведена и се намира на склад за експорт, и ще поръча това количество на Вазовските машиностроителни заводи, понеже те били държавни. „Кинтекс” е единствената фирма, през която нашите военни заводи изнасят продукция в чужбина, но на търговете в Индия са се явявали „Кинтекс” заедно с производителя”, отбеляза Дончева.\n„Прехвърлянето на сделката от един завод, който индийците са одобрили, инспектирали и приели, върху друг означава, че има 100-процентова опасност индийците да откажат да приемат такава продукция и да откажат плащане”, предупреди тя. „Детето чудо” не е толкова елементарно и разбира тази опасност и се питам защо това се случва”, допълни Дончева. Според нея това ще причини дългосрочни щети за България.\nТя подчерта, че договорите с Индия трябва да бъдат спазвани безпрекословно, ако искаме да запазим пазарите. По думите й обаче от провала на нашите отношения с индийския пазар имат интерес както руснаците, така и американците.\n„Детето чудо” според мен не може да действа само, то не е толкова глупаво. Той не може да не си дава сметка, че това е реална опасност. Без външен гръб това не може да се случва и това е реална опасност за сигурността на България. Нашето членство в ЕС по никакъв начин не ни спасява от тези опасности”, категорична беше Татяна Дончева.\nПо думите й прокуратурата напоследък повдига обвинения за абсолютно неизвършени престъпления.\n„Снощи разбрах, че след като Емилиян Гебрев е прехвърлил акциите на сина си в „Дунарит”, сега са привлекли като обвиняем и сина му, за да може да продължават да държат дружеството без лиценз. Прокуратурата участва в пладнешки грабеж. Това беше както по отношение на КТБ, така и тук”, заяви тя.\n„Министърът на икономиката дотук по груби мои сметки е извършил 4-5 тежки престъпления”, твърди още Дончева.\nПредседателят на Софийския градски съд Калоян Топалов е подал оставка заради натиск „от главния прокурор и цялата кохорта на министър-председателя в Съвета”, на който не е издържал, е мнението на Татяна Дончева.\nПо думите й са искали от Топалов безпрекословно подчинение и запазване на позициите на онези съдии по ключовите места, които вече бяха разработили определени трасета.\nВъв връзка с новата мегаагенция за борба с корупцията Дончева коментира, че и управляващите, и опозицията предлагат префасониране на съществуващи неща.\n„Законът на ГЕРБ е ясен, той се състои от три елемента, които действат и към момента и няма смисъл да се влагат върху тяхното комбиниране очаквания за нещо качествено различно”, отбеляза Дончева.\n„Законопроектът на БСП, който има претенции, че разследващите функции щели да го подобрят, може да бъде подложен на унищожителна критика, която ще спестя, защото не искам да обезсърчавам колегите, които са вложили труд в това”, каза още тя.\n„В тяхната машина няма никакви части. Има едно изречение, в което пише, че новият директор, назначен от президента, ще определи това. На практика БСП ви продава празен кашон заедно с рецептата, че трябва президентът да назначи конструктора,\n„Много е смешно, когато с два абсолютно ерзац механизма управляващи и опозиция ви промотират борба с корупцията. Това е предназначено за Брюксел и поредния доклад”, посочи Дончева.\nЗа мен президентът Радев е част от групата на Шаро. Много се радвам да направи нещо, което не е съгласувано с Цацаров. Ще се радвам, да ме опровергае, каза още Дончева.\nКато мълчим, ще ни се случи това, което е станало в Германия през 30-те. Ще дойде до нас…., завърши тя.\nЕксклузивно ВИДЕО от спецакцията, разтърсила София!\nПояви се ексклузивно видео от спецакцията, разтърсила София преди часове. Операцията, при която шестима души бяха арестувани на магистрала „Тракия“, продължава и в момента. В нея участват Специализираният отряд за борба с тероризма, както и звеното в СДВР „КОБРА“.\nНа 4 места в столицата са разположени маскирани полицаи, въоръжени с автомати.\nГлавният секретар на МВР Младен Маринов, цитиран от БНР, потвърди за операцията и уточни, че тя е под ръководството на прокуратурата, информация за която БЛИЦ вече получи потвърждение от СДВР, но главсекът отказа да даде повече подробности.\nСпоред неофициални данни действията на полицията са свързани с преследване на заподозрени за отвличането на Адриан Златков. Той бе отвлечен и след платен откуп бе освободен преди дни.\nСпецакция в София и цялата страна. МВР не потвърждава дали е свързано с отвличането на Адриан Златков. Петима са задържани. Dessislava Georgieva предава НА ЖИВО.\nPosted by Новините на NOVA on Saturday, September 16, 2017\nThe New York Times: Руската авиация прогонила американските самолети от района на Дейр ез-Зор\nИзданието The New York Times критикува решението на американското военно командване да изтегли своя разузнавателен самолет от сирийското въздушно пространство над Дейр ез-Зор. Съобщава се, че в продължение на няколко дни в началото на септември американският самолет наблюдавал предвижването на конвоите от терористи на ИД.\nТой обаче бил принуден да прекрати маршрута си в региона поради появяване над Дейр ез-Зор „многобройни средства на руската военна авиация”. Изданието съобщава, че командването на американската коалиция вече съобщи за прехвърляне от терористите на значителни сили и средства от иракската граница в сирийската провинция Дейр ез-Зор. Дори по джихадистите били нанесени няколко въздушни удара от самолети на коалицията в района на сирийско-иракската граница.\nЕдновременно с появяването на руските самолети над Дейр-ез-Зор американските бойни самолети спрели операцията. Едни американски експерти обясняват ситуацията с договореностите на Русия и САЩ постигнати по-рано. Други обаче твърдят, че САЩ „направиха още една крачка назад в Сирия под натиска на Путин”.\nВ същата публикация на The New York Times се съобщава, че уж ИД предоставила коридор в южната част на провинция Дейр ез-Зор на групировката „Хизбула”. На свой ред „Хизбула” обещала на ИД безопасно излизане в района на град Абу Камал в замяна на възможността да приберат телата на своите убити. Тази информация обаче не е потвърдена от официални източници.\nСамолетите и вертолетите на руските ВКС продължават ударите по терористите от ИД именно на юг от Дейр ез-Зор. Двете руски подводници „Колпино” и „Великий Новгород” преди два дни нанесоха удари с крилати ракети „Калибър“ по терористите югоизточно от Дейр ез-Зор.\nИнтерпол търси под дърво и камък още една варненка, изчезнала в чужбина (СНИМКА)\nВтора варненка е обявена за издирване от „Интерпол“. Снимките й публикувани на сайта на международната организация през последните седмици, съобщава „Дарик“.\n35-годишната Станислава Веселинова Чолакова е изчезнала в Германия. За последен път тя е забелязана в Мюнхен.\nКакто БЛИЦ информира, вчера 40-годишната Мария Георгиева Таушиц е видяна за последно във Виена, където живее и работи.\nНа електронната страница на „Интерпол“ не се уточнява от кога точно двете жени са в неизвестност.\nУжас в Одеса! Деца изгоряха живи в детски лагер (снимки/видео)\nТри деца загинаха при пожар, избухнал в корпус на детския лагер „Виктория“ в Одеса. Сериозният пожар на територията на лагера е избухнал около 23:30 часа на 15 септември. В лагера по време на инцидента е имало 150 деца, в горящия корпус – 42.\nВъзпитателите са организирали евакуация, но три деца по някаква причина не са били изведени от горящата сграда.\nПо думите на децата и служителите, намиращи се в лагера, пожарната сигнализация в съдбовната вечер не е сработила. Намиращите се в корпуса хора са се събудили от мириса на дим в момент, в който огънят вече активно се е разпространявал из сградата.\nВ крайна сметка целият спален корпус е изгорял до основи.\nПожар в детском лагере "Виктория"!!!\nPosted by Андрей Танцюра on Friday, September 15, 2017\nСн. Античeн керамичен център – Павликени\nНаходка от 5 огледала е най-интересното откритие от тазгодишните разкопки на Античния керамичен център край Павликени. Огледалата са изработени от олово като три от тях са с еднакви размери и украса, съобщи Bulphoto. Тя се състои от стилизирано изображение на съд за вино (кратер), от който излизат разлистени лози, разположени по повърхността на рамката.\nВ центъра е било поставено по едно кръгло огледално стъкълце. На три от рамките е изписано на старогръцки „ТYXH KAΛH“, което е пожелание за добра съдба на притежателя.\nЧетири от огледалата „излязоха“ едновременно в края на разкопките. Те бяха открити в близост до едно от огнищата на проучваната жилищна сграда. Според експертните оценки находката е на близо 2000 г.\nАрхеологическите разкопки на Античния керамичен център започнаха в началото на август и продължиха малко повече от месец. Археологът на Историческия музей – Павликени Калин Чакъров за втора поредна година работи на обекта само с помощта на доброволци. Над 30 души с различни професии, повечето нямащи нищо общо с историята и археологията, взеха участие в тазгодишните проучвания. Включи се и международна група доброволци от четири държави.\nРазкопките тази година имаха за цел окончателното проучване на една от сградите в римската вила рустика (земеделско имение) на Античния керамичен център. Сградата е била с квадратна форма и размери 6х6 м. Вътре конструкцията има дървени и зидани колони, които са поддържали двускатния керемиден покрив.\nСградата е с вход от изток, тъй като в района и сега преобладават западните ветрове. Пред входа на жилището е обособено преддверие, в което има още едно огнище. По всяка вероятност сградата е жилище на работници, обслужвали имението на собственика. Просъществувала е до първите десетилетия на III век след Христа, когато е била напусната.\nТехеран: Ако САЩ имат “майката на всички бомби“, то Иран има “бащата“\nИран разполага с десеттонна бомба собствено производство, съобщикомандващият Военно-космическите сили на Корпуса на гвардейците на ислямската революция Амир Али Хаджизад, цитирани от РИА Новости.\n„Организацията на отбранителната промишленост по поръчение на Военно-космическите сили подготви бомба, тежаща приблизително 10 тона, която може да бъде пусната от самолет „Илюшин„, съобщи Хаджизаде в интервю пред телевизия IRIB, отбелязвайки, че бомбата има огромна разрушителна способност.\nТака той коментира думите си, че „ако САЩ имат „майката на всички бомби“, то Иран има „бащата на бомбите„.\nВ средата на април САЩ придобиха свръхмощна неядрена бомба GBU-43 срещу бойците на „Ислямска държава“ в Афганистан. По данни на Пентагона, „майката на всички бомби“, както наричат деветтония фугасен снаряд, стана най-мощния неядрен боеприпас, използван от САЩ.\nБорисов: Марешки не мислеше за предсрочни избори, когато идваше да иска да става вицепрeмиер\nПремиерът на кръстовището между околовръстното шосе на Пловдив с Асеновградско шосе Снимка: „Монитор“\n„Преди един месец не мислеше така – когато идваше в централата да говорим да иска да става вицепремиер. Тогава не му пречеше нищо.“ Това каза пред журналисти в Девин премиерът Бойко Борисов във връзка с искането на лидера на ПП „Воля“ Веселин Марешки за провеждането на предсрочни парламентарни избори, предаде Радио „Фокус“ – Смолян.\n„Всяка политическа партия и всеки лидер, особено когато иска да стане някакъв, а не е станал, става злобен. Така че като не им се получи нещо, започват да стават злобни. Това е нормално“, заяви Борисов. „При положение, че ние вървим към 4% ръст на икономиката, че безработицата падна под 5%, че бюджетът ни е на 2 млрд. излишък – кое да предизвика тези избори, като знаем какво ни чака зад нас?“, попита премиерът и добави, че и административната реформа върви много добре.\n„Вече за любов никой не говори, само за пари. Военните искат пари, МВР – пари, образованието – пари. В четвъртък ще дадем 600 милиона лева за училища, детски градини, физкултурни салони и спортни площадки за училищата”, каза премиерът Бойко Борисов в Пловдив, цитиран от „Монитор“. В съботния ден на връщане от Девин той изненадващо се отби на кръстовището между околовръстното шосе на Пловдив с Асеновградско шосе, за да види откъде ще минава нов 6-километров път към село Ягодово и бул. „Скобелева майка”. Проектът в момента се одобрява в АПИ и е за 4-лентова високоскоростна отсечка.\nЦелта е да свърже съществуващото околовръстно на Пловдив и Асеновградско шосе с друг изключително натоварен изход на втория град у нас – към Свиленград и магистрала „Тракия”. Прогнозната стойност е за около 6-7 милиона лева, но вероятно сумата ще се удвои при 4-лентов път. Отчуждителните процедури ще отнемат около 300 – 400 000 лева финансов ресурс.\nИзненадващата визита на министър-председателя събра за броени минути на полето кметовете на Пловдив и Асеновград Иван Тотев и Емил Караиванов, областният управител Здравко Димитров, депутати и пътни строители. Борисов не пропусна отново, при здрависването с Тотев и Димитров, да ги поздрави шеговито със: „Здравейте, пловдивски дългучи”, тъй като и двамата са над 1,90 метра.\nГрадоначалникът Тотев пък получил ненадейно обаждане от Борисов, докато карал мощната си „Ямаха” към Батак. Заедно с него на мотори били и депутатът от ГЕРБ Атанас Ташков, и шефът на общинската фирма „Чистота” в Пловдив Иван Стоянов. „Казах им веднага да обръщаме към Пловдив и успяхме да пристигнем навреме. Карахме според правилата”, каза Тотев, след като махна каската от главата си. Той само попитал Борисов дали ще има време да се преоблече, но премиерът му казал да отива на околовръстното във вида, в който е. Затова и Тотев се появи на оперативката с тениска с логото на Пловдив – Европейска столица на културата, а депутатът Ташков бе с тениска на рок групата „Менуор”. Борисов с интерес разгледа трите им мотора и остана видимо доволен от мощните машини.\n„Здравейте дългучи”, отново се обърна премиерът към високите кмет и областен управител Иван Тотев и Здравко Димитров.\n„Пловдив е един от градовете с най-голям икономически растеж у нас. Пловдив е една от перлите в икономическия ни растеж. Тази ливада отзад, където я виждате, ще я свържем със „Скобелева майка”, за да не влизат тировете в града. Виждате колко камиона влязоха в Пловдив за няколко минути”, заяви премиерът и обясни, че на кръстовището между околовръстното и Асеновградското шосета ще има кръгово движение, за да бъде облекчен трафикът. На Асеновградско ще бъдат изградени и локални пътни платна за облекчаване на заводите наоколо. Необходимостта от ремонт на съществуващото околовръстно, което не било пипвано от 30-40 години, е факт, но трябва градът да бъде обхванат от цялостен околовръстен път, стана ясно на срещата.\nСлед това премиерът обясни, че е бил в Девин, където с 2,4 милиона лева е направен нов водопровод. „Вече имат реално минерална вода, с която туристите наистина се лекуват. Защото минералната вода на Девин е най-хубавата за лечение, като на Баден – Баден и Карлови Вари. За да спре изтичането на лечебна вода, отпуснахме 2,4 млн. лв. за нов водопровод. Днес до хотелите в Девин стига минерална вода с температура 74°C от находището в Беденски бани. Вече има проект да се използва за отопление на детските градини, училища и общински сгради”, каза премиерът в Пловдив.


И аз да се похваля Skoda Octavia I, L&K 1.9TDI 131HP Combi 2004г - Страница 5 - Škoda Форум България\nИ аз да се похваля Skoda Octavia I, L&K 1.9TDI 131HP Combi 2004г\nРегистриран на: 17.05.2018, 15:22:37\nМнение от SKODILAK » 10.08.2019, 19:08:18\nНе се чуди за чип. Тези държат\nПитах майстор Racing казаха, че ще я направят 165кс 380нм, което е мисля добре\nМнение от georgemilev » 12.08.2019, 13:34:47\nSKODILAK написа: ↑\nМоята е със същия мотор. Преди карах с ремап от един пич, а сега със софтуер от [mention]bega4kata[/mention],. На мен лично повече ми харесва в момента спрямо преди, та бих ти препоръчал да се обърнеш към него. Колата преди беше една груба, че и ми чушеше врата в ниските. Сега е плавна, мека с равномерно разпределена тяга. Друга кола... Можеш да видиш темата ми.\nМнение от SKODILAK » 12.08.2019, 17:58:58\nТрябва до Варна да ходя чак, колега иначе ми казаха, че майстор Racing ще ми свърши работа\nМнение от kograman » 12.08.2019, 18:06:08\nНе е нужно, мисля. Праща ти файла, и си го наливаш. Я му се обади, и се разберете.\nМнение от zar » 12.08.2019, 18:08:55\nSKODILAK, Ако ти се струва доста далеч Варна ,защо ти е въобще да я ремапваш тази кола Хубавите неща си заслужават ,дори и едно ходене чак до Варна\nМнение от SKODILAK » 12.08.2019, 18:13:28\nŻar мисълта ми е че нали в Сф има човек, който разбира и пак ще я направи като хората (майстор Racing) Целта ми е малко да живне. Не съм с презумпцията да се състезавам или на всеки светофар да и давам старт хахах\nМнение от zar » 12.08.2019, 19:55:24\nТази колица определено си заслужава ремапа Действай!\nМнение от SKODILAK » 28.08.2019, 19:46:50\nДопълнително = днес смених задни 2бр амортисьори +Тампон на двигателя 310лв с работа! Предстои ремап и дано това да е засега\nМнение от todor87 » 28.08.2019, 21:57:37\nИ колко е офертата от "майстора на рейсинга"?\nМнение от SKODILAK » 28.08.2019, 22:31:15\nКакво те интересува къде и при кой ще е? Да не би да ми платиш ремапа


Баща учи малкия си хулиган на незабравим урок след като разбира какво е направил — Други статии\nНачало / Статии / Други статии / Баща учи малкия си хулиган на незабравим урок след като разбира какво е направил\nПубликувано на: Април 6, 2018 в 14:48 ч\nТормозът между децата винаги е бил сериозен проблем, но с появата на социалните мрежи, нещата наистина ескалират.\nВсе още се водят спорове как трябва да се справяме с малките гаменчета, а един американски баща излезе с уникално решение на проблема, след като разбрал, че синът му тормозил други деца в училищния автобус.\nBryan Thornhill открил с какво се занимава 10-годишният му син и решил да го научи на урок, който няма да забрави никога. За наше щастие, той е заснел всичко и го е качил във Facebook - към момента има над 30 милиона гледания.\n"Здравейте, вие гледате 'По-добро да слушаш баща си 2018'", споделя Bryan в началото на видеото.\nКадрите показват как синът му тича с раницата си в дъжда, докато баща му приглася от колата:\n"Синът ми най-накрая си намери майстора и му беше забранено да ползва автобуса в продължение на 3 дни, задето е тормозил другите деца. Не толерирам това негово поведение, затова сега трябва да тича напът за училище."\n"На една миля сме от училището, така че в продължение на една седмица ще тича."\nВеднага щом разбрал какво прави детето му, Bryan решил, че това би било достатъчно адекватно наказание, което също би сложило край на глупостите му.\n"Ето така се възпитават деца."\n"По един или друг начин ще направим така, че учителите да се чувстват добре, когато работят с него - няма да пречи на съучениците си и т.н."\nИ изглежда методът действа. Bryan споделя, че поведението на сина му се е подобрило, а и учителите били доволни от него.\n"Тази седмица е бил послушен, за разлика от миналата."\nНе е изненадващ и фактът, че някои не одобряват начините, по които възпитава Bryan сина си и определили наказанието като унизително и жестоко, но той непоколебимо призовава и други родители да предприемат подобни действия, ако се окажат в ситуация като неговата.\n"Възпитавайте децата си. Не бъдете приятел, бъдете родител. От това се нуждаят децата в днешно време."\nКакво мислите? Прекалил ли е Bryan или всичко си е в норма?\nОще за: възпитание дисциплина деца


Дървояди | www.ддд.bg - office@ддд.bg; +359 886 516 815\nБорбата с дървояди и дървесните червеи е една от най-трудните и специфични. Това се дължи на факта, че ларвите на тези насекоми, прекарват по-голямата част от живота си скрити дълбоко в дървесината. Много често остават да живеят по няколко години във вече изработени предмети – мебели, рамки за картини и др. До тази нелепа и нежелана ситуация се стига, когато се пропусне процеса по импрегнация на заразена с ларви дървесина, която никой не може да каже кога ще започнат да напускат.\nГлавната индикация за наличието им са отворените дупки в дървените вещи, както и специфичния скърцащ звук съпътстващ образуването им. От тези дупки в последствие излизат новите – вече възрастните насекоми, които на свой ред се разселват в друга дървена повърхност намираща се в близост.\nВзимайки предвид гореописаните факти ви предлагаме метод за унищожаване на дървояди, който в зависимост от възрастта и степента им на заселеност, намалява популацията им от 50% до 70% и така спомага за увеличаване на живота на засегнатите дървени материали до няколко пъти. Освен това методът за защита от дървояди действа гарантирано в продължение на 1 година, като предотвратява разпространението им и по други дървени части.\nПрепаратът с който пръскаме е напълно безвреден за хора и животни и действа само когато е нанесен върху дървена повърхност засегната от дървесни червеи. Добре е да знаете, че колкото по дълго остане препаратът върху дървесината, толкова ще е по-добър ефекта от самото третиране. Заради това когато не е належащо не трябва да го отмивате. Освен това в закритите помещения върху препарата в много по-малка степен оказват влияние метеорологичните условия, което допринася още повече за положителния му ефект. За по-добър ефект след третирането е добре помещенията да се държат плътно затворени за около 2 часа.